ભારતીબહેન કુંચાલા અને પ્રફુલ્લ દવે

આવી સંર્ઘષમય કારકિર્દી બાદ તેમણે લગ્ન-બાળકોની જવાબદારી માટે પોતાના આ મંચને તિલાંજલિ આપી દીધી. હવે ફરી તેઓ સોશિયલ મીડિયાના માધ્યમથી એક નવી શરૂઆત કરવા ઇચ્છે છે.

જાણીતા ગાયક પ્રફુલ્લ દવેનાં પત્ની તેમજ યુવા ગાયિકા ઈશાની દવેનાં માતા ભારતીબહેન કુંચાલા લોકસંગીતનાં એક જાણીતાં કલાકાર રહી ચૂક્યાં છે.

પરિવાર અને બાળકોની જવાબદારી માટે થઈને ભારતીબહેને લગભગ 20 વર્ષ અગાઉ મંચ પરથી સંન્યાસ લીધો હતો અને હવે તેઓ સોશિયલ મીડિયા થકી પોતાના સંગીતને લોકો સામે ફરી લઈ જવા માગે છે.

સંગીતમાં પોતાની શરૂઆત અંગે તેઓ કહે છે, "હું દસ વર્ષની હતી અને મારા બાપુજી મને તેડીને સ્ટેજ પર લઈ જતા, એ યાદો આજે પણ મારા મનમાં તાજી છે."

ભારતી બહેનના પિતા નરહરદાન કુંચાલા પણ એક જાણીતા લોકસાહિત્યકાર અને હાસ્યકલાકાર હતા. તેઓ 'કુંચાલા સાહેબ' તરીકે જાણીતા હતા.

ભારતી બહેન કહે છે, "હું બહુ નાની હતી ત્યારે મારા પપ્પાનું અવસાન થયું અને મારા પર આખા ઘરની જવાબદારી આવી ગઈ."

"હું નવ વર્ષની ઉંમરથી સ્ટેજ પર જતી થઈ. ત્યારે બધા કલાકારો કહેતા કે કુંચાલા સાહેબની દીકરી ગાય છે. બધાએ મને બહુ સહકાર આપ્યો. હું 23-24 ... બીજા 4000 અક્ષરો માટે લેખ ચાલુ રાખો:
વર્ષની થઈ ત્યાં સુધી સતત કાર્યક્રમો આપતી રહી."

'બાળકોને કલાકારની નહીં માની જરૂર'

લગ્ન પહેલાં ઘણાં વર્ષો સુધી અને બંને બાળકોનાં જન્મ બાદ પણ સતત કાર્યરત રહ્યા બાદ પોતાના મંચ પરથી સંન્યાસ લેવા બાબતે ભારતીબહેન કહે છે :

"બાળકો નાનાં હતાં, ત્યારે મેં વિચાર્યું કે બાળકોને કલાકારની નહીં માની જરૂર છે. તેથી મેં સ્વેચ્છાએ જ એમને (પ્રફુલ્લ દવેને) કહ્યું કે હવેથી હું પ્રોગ્રામ માટે નહીં આવું."

બાળકોના ઉછેર અને સંગીત કાર્યક્રમોને લઈને થયેલી સમસ્યા વિશે તેઓ કહે છે, "હું સવારે પાંચ વાગ્યે પ્રોગ્રામમાંથી આવું ત્યારે રાહ જોઈને બંને છોકરાઓ બેઠા હોય કે હમણાં ભારતી આવશે."

"ઘણી વખત એવું બનતું કે મારી રાહ જોઈને બંને ઊંઘ્યા પણ ન હોય. બંનેને પછી સ્કૂલ મોકલવાના હોય. તેથી મને બહુ દુઃખ થતું હતું."

તેઓ આગળ કહે છે, "ઘણી વખત તો એવું બનતું કે હાર્દિક (ભારતીબહેનનો દીકરો) સાથે હોય અને ઈશાનીને હું મારા ખોળામાં લઈને ગાતી. એ ઊંઘમાં આવી હોય અને મને કહે, 'ભાલતી હવે કસુંબીનો રસ પૂરો કલ ને...'." 

સોશિયલ મીડિયાથી ફરી શ્રોતાઓ સુધી પહોંચવાની ઇચ્છા

ભારતીબહેન કુંચાલા

ભારતીબહેનને લગભગ 20 વર્ષના બ્રેક બાદ હવે ફરી સોશિયલ મીડિયાની મદદથી એક નવી ઇનિંગ શરૂ કરવાની ઇચ્છા છે.

તેઓ કહે છે, "ક્યારેક તો હું ભૂલી જાઉં છું કે હું ક્યારેય સ્ટેજ પરથી ગાતી હતી. મેં હાર્દિકને કહ્યું છે કે 'એને જ્યારે સમય મળે ત્યારે મારે અમુક ગીત ગાઈને યૂટ્યુબ પર મૂકવા છે.' "

"પહેલાં કાર્યક્રમ માટે જવું પડતું, હવે લોકો તમને સાંભળે એ માટે ક્યાં કોઈ સંઘર્ષ કરવાનો છે, પહેલાં એવું કહેવાતું કે ગાવું હોય તો મુંબઈ જાઓ. હવે તો આખી દુનિયા જ બદલાઈ ગઈ છે. હવે ઘરે બેઠાં જ તમારું સંગીત લોકો સુધી પહોંચાડી શકાય છે."

અમારા લવકમ અરેન્જ્ડ મૅરેજ

જ્યારે આજથી 25-30 વર્ષ પહેલાં ભારતી કુંચાલા અને પ્રફુલ્લ દવેએ આંતરજ્ઞાતિય લગ્ન કર્યા હતા, જેને કારણે સમગ્ર સમાજના વિરોધનો ભોગ બનવું પડેલું.

તેઓ કહે છે, "અમારી બંનેની કારકિર્દીની શરૂઆત લગભગ સાથે જ થઈ હતી. અમદાવાદમાં એક વખત 51 કલાકારોનો પ્રોગ્રામ હતો, ત્યાં અમે બંને પ્રથમ વખત મળ્યાં હતાં."

"પછી એ તો ફિલ્મી ગીતોનાં રેકૉર્ડિંગ અને કાર્યક્રમોમાં વ્યસ્ત થઈ ગયાં. અમારી બંનેની દુનિયા જ અલગ-અલગ થઈ ગઈ હતી."

"થોડાં વર્ષો પછી અમે બંને મળ્યાં. એમણે પણ લગ્ન કર્યાં નહોતાં અને એમના મનમાં એવી ભાવના હતી કે જેણે જીવનમાં બહુ દુઃખ જોયું હોય એને હું સુખી કરું."

"તેમને મારા...